text: Esbjerg får lynhurtig redningsbåd
  25 juli 2014 kl. 13.48
  Kystredningstjenesten i Esbjerg har fået redningsbåd, der med gode vejrforhold kan sejle op til 80 kilometer i timen. Bådens topfart kan blive afgørende, når der skal reddes liv.
  På den her tid af året har havet en dejlig temperatur, men når det bliver vinter, og vandet er iskoldt, er det afgørende, at redningstjenesten kan nå hurtigt frem.
  - Med den nye båd er vores responstid reduceret med cirka 30 procent i forhold til den gamle lette redningsbåds ydeevne. Det har stor betydning når vi skal hurtigt frem til personer i vandet. Især i vintertid betyder en reduktion af nødstedtes tid i vandt på få minutter, en væsentlig forøgelse af overlevelsesmuligheden, siger stationsleder, Jens Degn Abrahamsen, til TV SYD.
  Udover den nye hurtige redningsbåd, har Kystredningstjenesten i Esbjerg en større lukket redningsbåd, Niels Iversen, der er bygget til at kunne foretage redningsaktioner på åbent hav i alt slags vejr.
  Den nye båd
  Type: Fast Rescue BoatLængde: 10,7 meterBygget: Ålesund, NorgeMotorkraft: 2x435 hestekræfterFremdrift: Waterjets
  
  